    Eelnõu
NARVA LINNAVOLIKOGU
OTSUS

Projekti „Kogukonnas elamise teenuse väljaarendamine Narva Sotsiaaltöökeskuse Sotsiaalmaja baasil“ oma- ja sildfinantseeringu kinnitamine
Otsus võetakse vastu Kohaliku omavalitsuse korralduse seaduse § 22 lõike l punkti 8 alusel.
1. ASJAOLUD JA MENETLUSE KÄIK

Narva Linna Arenduse ja Ökonoomika Amet koostöös Narva Sotsiaaltöökeskusega valmistab ette projekti „Kogukonnas elamise teenuse väljaarendamine Narva Sotsiaaltöökeskuse Sotsiaalmaja baasil“ taotlust selle järgnevaks esitamiseks Euroopa Regionaalarengu Fondi meetmesse 2.5.1 Erihoolekandeasutuste reorganiseerimine. Meetmest toetatakse erihoolekande teenuskohtade loomist psüühilise erivajadusega inimestele, et pakkuda paremaid elamis-, õppimis- ja töötamistingimusi. 
Praegu Narvas ei ole kogukonnas elamise teenus kättesaadav, samas vajadus teenuse järele on üsna suur, kuna linnas on palju psüühiliste häiretega inimesi, kes ei saa iseseisvalt oma elukorraldusega hakkama. Kogukonnas elamise teenuse sisuks on inimese põhivajaduste rahuldamiseks ja arenguks soodsa peresarnase elukorralduse loomine koos majutuse ja toitlustamisega, mille eesmärgiks on suurendada inimese iseseisvat toimetulekut ja arendada igapäevaelu tegevuste korraldamise oskusi ühistes tegevustes osalemise kaudu. Teenuse raames arendatakse inimese töövõimeid, kujundatakse töö-, isiklike ja igapäevaelu oskusi. Teenust rahastatakse riigieelarvest ja teenuse saaja omaosalustasust. 
Projekti „Kogukonnas elamise teenuse väljaarendamine Narva Sotsiaaltöökeskuse Sotsiaalmaja baasil“ raames on plaanis laiendada Narva Sotsiaaltöökeskuse Sotsiaalmaja (Maslovi 3) poolt pakutavaid erihoolekandeteenuseid ning luua sotsiaalmaja teisele korrusele kogukonnas elamise teenus 10 inimesele. Kogukonnas elamise teenuse osutamiseks on vajalik remontida ja kohandada mõned sotsiaalmaja teise korruse ruumid (eluruumid, personaliruum, puhketuba, invatualett, pesuruum ja täita muud universaaldisainist tulenevad nõuded), ehitada lift liikumispuudega inimestele teisele korrusele pääsemiseks, kuna paljudel psüühilise erivajadusega inimestel esineb ka liikumispuue. Lisaks on vajalik korda teha sotsiaalmaja fassaad ja territoorium.
Projekti kogu eelarveks on 277 920 eurot,  millest Narva linna omafinantseering moodustab 15% ehk 41 688 eurot. Projekteerimine ja ehitus on planeeritud 2017. – 2018. aastale. Otsusega on vaja kinnitada projekti oma- ja sildfinantseering.
Projekt on vastavuses Narva linna arengukavaga 2008-2019:
Strateegiline eesmärk 3.1 linnas on loodud efektiivne sotsiaalkaitse süsteem
Ülesanne 3.1.1.4 tugiteenuste osutamine psüühiliste erivajadustega inimestele
Tegevused: psüühikahäiretega isikutele teenuste arendamine 

Narva Sotsiaaltöökeskuse (M. Maslovi tn 3) hoone renoveerimise projekti    koostamine

Narva Sotsiaaltöökeskuse (M. Maslovi tn 3) hoone renoveerimistööd

2. ÕIGUSLIKUD ALUSED
KOKS § 22 lg 1 punkti 8 kohaselt kuulub laenude võtmine, võlakirjade emiteerimine, kapitalirendi- ja faktooringukohustuste võtmine, kohustuste võtmine kontsessioonikokkulepete alusel, kohaliku omavalitsuse üksuse finantsjuhtimise seaduse § 34 lõikes 7 nimetatud rendikohustuste võtmine, muude tulevikus raha väljamaksmist nõudvate pikaajaliste kohustuste võtmine ning piirmäära kehtestamine rahavoogude juhtimiseks võetavale laenule volikogu pädevusse.

3. OTSUS
3.1 Kinnitada projekti „Kogukonnas elamise teenuse väljaarendamine Narva Sotsiaaltöökeskuse Sotsiaalmaja baasil“ omafinantseering aastatel 2017-2018 kokku kuni 41 688 eurot laenu arvelt, sh:
2017. aastal – kuni 20 844 eurot;

2018. aastal – kuni 20 844 eurot;

3.2 Kinnitada projekti „Kogukonnas elamise teenuse väljaarendamine Narva Sotsiaaltöökeskuse Sotsiaalmaja baasil“ sildfinantseerimine kokku kuni 55 584 eurot:
2017. aastal  - kuni 27 792 eurot;

2018. aastal – kuni 27 792 eurot.
4.  VAIDLUSTAMINE

Otsust on võimalik vaidlustada Tartu Halduskohtu Jõhvi kohtumajas 30 päeva jooksul arvates otsuse teatavakstegemisest.

5.  OTSUSE JÕUSTUMINE
Otsus jõustub seadusega sätestatud korras.

Aleksandr Jefimov
Linnavolikogu esimees

